PSL-TTA กอดคอกันรูดรับแรงกดดัน “ธนาคารกลางนอร์เวย์” ถอดออกจากพอร์ต
PSL-TTA กอดคอกันรูดหนัก! รับแรงกดดัน “ธนาคารกลางนอร์เวย์” ถอดออกจากพอร์ตกองทุนรัฐฯ 
17 ม.ค. 2561

ผู้สื่อข่าวรายงานว่า ราคาหุ้น บริษัท พรีเชียส ชิพปิ้ง จำกัด (มหาชน) หรือ PSL ณ เวลา 10.24 น. ราคาอยู่ที่ 10.70 บาท ลบ 0.30 บาท หรือ 2.73% สูงสุดที่ 10.70 บาท ต่ำสุดที่ 10.60 บาท มูลค่าซื้อขายที่ 20.89 ล้านบาท
ขณะเดียวกันราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ 8.75 บาท ลบ 0.10 บาท หรือ 1.13% สูงสุดที่ 8.80 บาท ต่ำสุดที่ 8.70 บาท มูลค่าซื้อขายที่ 34.11 ล้านบาท ขณะที่ดัชนีตลาดหุ้นไทยโดยรวมลบ 0.15%
โดยราคาหุ้นทั้ง 2 บริษัทปรับตัวลดลงวันนี้มีสาเหตุมาจากการที่นักลงทุนขายหุ้นออกมาจากปัจจัยกดดันธนาคารกลางนอร์เวย์ (Norges Bank) ได้ถอดรายชื่อทั้ง 2 บริษัทออกจากพอร์ตการลงทุนของ Government Pension Fund Global (GPFG) ซึ่งเป็นกองทุนบำนาญของรัฐบาลนอร์เวย์จนทำให้ราคาหุ้น PSL และ TTA ปรับตัวลงแรงในวันนี้
ทั้งนี้ ธนาคารกลางนอร์เวย์ (Norges Bank) ได้ตัดสินใจถอดบริษัท 9 แห่งออกจากพอร์ตการลงทุนของ Government Pension Fund Global (GPFG) ซึ่งเป็นกองทุนบำนาญของรัฐบาลนอร์เวย์ โดยระบุว่า บริษัท พรีเชียส ชิพปิ้ง จำกัด (มหาชน) หรือ PSL, บริษัท โทรีเซนไทย เอเยนต์ซีส์ จำกัด (มหาชน) หรือ TTA, บริษัท Evergreen Marine Corp (Taiwan) Ltd และบริษัท Korea Line Corp ถูกถอดออกจากพอร์ทการลงทุนของ GPFG โดยอิงจากการประเมินความเสี่ยงต่อการสร้างความเสียหายต่อสิ่งแวดล้อมอย่างรุนแรง และการละเมิดสิทธิมนุษยชนอย่างเป็นระบบ
ขณะที่บริษัท Pan Ocean Co. Ltd กำลังถูกจับตามองภายใต้เกณฑ์เดียวกัน ส่วนบริษัท Atal SA ถูกถอดออก เนื่องจากมีความเสี่ยงที่ยอมรับไม่ได้ในการละเมิดสิทธิมนุษยชนอย่างรุนแรง
โดยคณะกรรมการบริหารของ Norges Bank ได้ตัดสินใจถอดบริษัท AECOM, BAE Systems, Fluor Corp และ Huntington Ingalls Industries Inc ออกจากพอร์ตการลงทุน เนื่องจากมีส่วนเกี่ยวข้องกับการผลิตอาวุธนิวเคลียร์ นอกจากนี้ Norges Bank ยังคงสถานะการถอดบริษัท Honeywell International Inc จากพอร์ทการลงทุน ภายใต้เกณฑ์เดียวกัน
ทั้งนี้ GPFG เป็นกองทุนบริหารความมั่งคั่งของรัฐบาลนอร์เวย์ที่มีนโยบายลงทุนในหุ้นทั่วโลก โดยมีเม็ดเงินภายใต้การบริหารจัดการมากถึง 1.07 ล้านล้านดอลลาร์
 